Hurtigruta måtte snu i stormen
Hurtigruta var på vei nordover over Folda i Nord-Trøndelag da den måtte snu, melder Adresseavisen. Sjekk været der du bor påpent.noNå venter den på at vinden skal gi seg. - Båten møtte orkan i kastene, og det ble besluttet å snu. Nå går den tilbake i retning Brekstad, og legger seg i Trondheimsfjorden i påvente av roligere vær, sier kommunikasjonssjef Ragnar Norum i Hurtigruten til Trønder-Avisa. «MS Nordkapp», som er på vei sørover, ligger værfast i Rørvik, mens «MS Lofoten» blir liggende i Molde til over midnatt. Ved Nordøyan fyr utenfor Rørvik i Nord-Trøndelag blåser det vestlig full storm torsdag kveld, opplyser vakthavende meteorolog Per Egil Haga til VG Nett. - Lavtrykket ligger med senter utenfor Sør-Helgeland, og vinden er ganske sterk i områdene rundt. Vinden blir ikke sterkere enn den er nå. Når vi passerer midnatt, så vil den minke. Fredag morgen vil det ikke være mye futt i vinden, sier Haga. Meteorlogoen sier at det er vanskelig å si om vinden vil føre til materielle ødeleggelser. - Vestavinden kan slå inn mot land. På kysten er man gjerne forberedt på uvær, mens enkelte bygninger lengre inn i landet ofte ikke er tilrettelagt for sterk vind. Vi kan ikke se bort fra at det kan bli noen småskader, men det er ikke sannsynlig at det kommer store skader over store områder, sier Haga. Uværet sørger både for kolonnekjøring og stengte veier på fjellovergangene. - Uværet påvirker i stor grad trafikken. Det er flere stengte fjelloverganger og kolonnekjøring med lang ventetid, sier trafikkoperatør Marius Råve ved Vegtrafikksentralen i Oslo til VG Nett. I Sør-Norge er en rekke fylkesveier stengt på grunn av uværet, deriblant Gaularfjell i Sogn og Fjordane, Venabygdsfjellet i Hedmark/Oppland og fylkesvei 53 ved Tyin-Årdal, melder Statens vegvesen. - Valdresflya er også vinterstengt fra i dag, sier Råve. Send oss dine snøkaos-bilderPå riksvei 7 over Hardangervidda er det kolonnekjøring på grunn av uvær - og lang ventetid fra vest mot øst. - Det er så langt ventetid at det ikke er vits å reise opp. Det er ikke engang sikkert de som står i kø får kjøre over. Nå snakkes det om at det bare blir kolonnekjøring for tunge kjøretøy, sier Råve. Kolonnekjøring er det også på riksveg 52 over Hemsedalsfjellet. På Haukelifjell er det vanskelige kjøreforhold og redusert sikt, får VG Nett opplyst. I Nord-Norge er også noen mindre fjelloverganger stengt, som Kongsfjordfjellet og Båtsfjordfjellet i Finnmark. På europaveg 69 Skarsvåg- Nordkapp, Fylkesvei 98 over Ifjordfjellet og et par andre mindre veier var det kolonnekjøring torsdag, melder NTB. På en rekke veier landet over er det også svært glatte veier. - Folk må oppdatere seg på vær og føre, er rådet fra Veitrafikksentralen.
Uværet skaper trøbbel både på land og til vanns. Torsdag kveld måtte hurtigruta «MS Kong Harald» snu.